Framkvæmdastjóri Airport Associates, sem þjónustar flugvélar á Keflavíkurflugvelli, segir að innan tveggja ára verði fyrirtækið jafn stórt og það var fyrir fall WOW AIR og covid. Mörg sambærileg fyrirtæki erlendis eigi í vandræðum með að ráða fólk og launakjörin séu betri hér en víða annars staðar
Fyrirtæki í ferðaþjónustu hafa lent í vandræðum með að fá fólk til starfa. Það sama á ekki við alls staðar.
Airport Associates þjónustar flugvélar á Keflavíkurflugvelli, hvernig hefur gengið að ráða starfsfólk?
Það hefur bara gengið nokkuð vel og erum búnir að ráða í allar stöður fyrir sumarið
Segir Sigþór Kristinn Skúlason framkvæmdastjóri á Keflavíkurflugvelli. Þegar flugfélagið WOW fór á hausinn og heimsfaraldurinn fylgdi í kjölfarið var mörgum sagt upp og aðeins hundrað manns störfuðu hjá fyrirtækinu en í sumar verða starfsmenn um 370.
Þannig að þið eruð búnir að bæta við ykkur töluverðum fjölda á síðustu vikum? Já frá byrjun mars og út maí erum við að fá circa 170 nýja starfsmenn. Sérðu fram á að fyrirtækið vaxi enn frekar. Já það er alveg fyrirséð. Það eru allar spár sem sýna fram á aukinn vöxt hér á Keflavíkurflugvelli og þau flugfélög sem við erum með langtímasamnigna við eru að vaxa og eru búin að teikna upp vaxtarprógramm þannig að það er fyrirséð að innan tveggja ára verðum við komin í sirka stærð sem við vorum komin í 2018.
Þá störfuðu tæplega 700 manns hjá fyrirtækinu. Sigþór segir að sömu sögu sé ekki að segja af fyrirtækjum í svipuðum rekstri í öðrum löndum.
Það eru mjög margir þjónustuaðilar og flugvellir sem eru að reka öryggisgæslu og annað í miklum vandræðum. Við njótum góðs af því að á Íslandi erum við að borga mun hærri laun en víða annars staðar á flugvöllum. Þannig að okkur gengur betur en flestum að ráða inn.
Framkvæmdastjóri Airport Associates sem þjónustar flugvélar á Keflavíkurflugvelli reiknar með að innan tveggja ára verði starfsmenn um 700 eða jafnmargir og þeir voru fyrir fall WOW AIR og Covid-faraldurinn.